**VŠEOBECNE ZAVAZNÉ NARIADENIE OBCE BUGLOVCE**

**č. 1/2017**

**O OCHRANE OVZDUŠIA**

**A POPLATKOCH ZA ZNEČISTENIE OVZDUŠIA**

Obec Buglovce v súlade s ustanovením § 6 zákona č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení˝), v súlade s ustanoveniami zákona Národnej rady Slovenskej republiky č. 137/2010 Z. z. o ovzduší v znení neskorších predpisov ( ďalej len „zákon o ovzduší ) a v súlade s ustanoveniami zákona Národnej rady Slovenskej republiky č. 401/1998 Z. z. o poplatkoch za znečisťovanie ovzdušia v znení neskorších predpisov (ďalej len „zákon o poplatkoch za znečisťovanie ovzdušia), vydáva toto Všeobecne záväzné nariadenie o ochrane ovzdušia a poplatkoch za znečisťovanie ovzdušia (ďalej len „Všeobecne záväzné nariadenie alebo „VZN˝) v nasledovnom znení

**Článok 1**

**Účel úpravy**

Účelom tohto VZN je výkon prenesenej štátnej správy obcou Buglovce v súlade v ustanovením § 6 ods. 5 zákona o poplatkoch za znečisťovanie ovzdušia a § 27 ods. 1 písm. g) zákona o ovzduší.

**Článok 2**

**Predmet úpravy**

Toto VZN upravuje práva a povinnosti právnických osôb a fyzických osôb pri ochrane ovzdušia na území k. ú. Buglovce, pôsobnosť obce ako orgánu ochrany ovzdušia a zodpovednosti za porušenie povinností a poplatkovú povinnosť, pričom poplatkovú povinnosť za znečisťovanie ovzdušia má právnická osoba a fyzická osoba oprávnená na podnikanie.

**Článok 3**

**Vymedzenie pojmov**

Znečisťujúcimi látkami sú tuhé, kvapalné a plynné látky, ktoré nepriamo ovplyvňujú ovzdušie a tým ohrozujú a poškodzujú zdravie ľudí alebo ostatných organizmov, zhoršujú ich životné prostredie, nadmerne ho obťažujú alebo poškodzujú majetok.

V súlade so zákonom o ovzduší, výkon štátnej správy vo veci ochrany ovzdušia v pôsobnosti obce Buglovce, sú iba malé zdroje znečisťovania ovzdušia.

Malými zdrojmi znečisťovania sú technologické celky obsahujúce stacionárne zariadenia na spaľovanie palív so súhrnným tepelným príkonom do 0,3 MW, ostatné technologické celky nepatriace do kategórie veľkých a stredných zdrojov znečisťovania, plochy na ktorých sa vykonávajú práce, ktoré môžu spôsobovať znečisťovanie ovzdušia, skládky palív, surovín, produktov a odpadov, ak nie sú súčasťou veľkého alebo stredného zdroja znečistenia a iné stavby, zariadenia a činnosti výrazne znečisťujúce ovzdušie.

Podmienkou klasifikácie malého zdroja znečisťovania je výkon zdroja uvedený v technickej dokumentácii zdroja.

Podmienkou jeho uvedenia do prevádzky je súhlas – povolenie obce, na základe ktorého možno zdroj znečisťovania prevádzkovať.

Týmto VZN sú povinní sa riadiť len právnické a fyzické osoby, ktoré sú podnikateľmi a sú prevádzkovateľmi malého zdroja znečisťovania.

**Článok 4**

**Poplatková povinnosť**

Poplatok za znečisťovanie ovzdušia platia právnické osoby a fyzické osoby oprávnené na podnikanie, ktoré v obci prevádzkujú malé zdroje znečisťovania ovzdušia, za podmienok uvedených v zákone o ovzduší so súhrnným tepelným výkonom do 0,3 MW, ak sa taký zdroj pravidelne nepoužíva na výkon podnikateľskej činnosti (ak sa podnikateľská činnosť nedá bez použitia zdroja prevádzkovať).

Prevádzkovatelia malých zdrojov znečisťovania ovzdušia sú povinný oznámiť každoročne do 15.02. obci za každý malý zdroj znečisťovania ovzdušia:

1. typ zdroja
2. tepelný výkon zdroja
3. použité palivo
4. množstvo spáleného paliva v merných jednotkách „t˝ (tona) za uplynulý rok

K písomnému oznámeniu je prevádzkovateľ povinný predložiť fotokópiu dokladu o technických parametroch vykurovacieho zdroja v podnikateľskom objekte.

Prevádzkovateľ podáva oznámenie obci na predpísanom tlačive, ktoré si prevezme na Obecnom úrade v Buglovciach.

Poplatok pre prevádzkovateľa malého zdroja sa pre každý zdroj určuje ročnou sumou do výšky 66,- EUR, v prepočte podľa tabuľky poplatkov (tvorí neoddeliteľnú prílohu tohto VZN), na základe oznámených údajov.

Obec na základe preverených údajov z oznámenia prevádzkovateľa malého zdroja vydá prevádzkovateľovi rozhodnutie na zaplatenie poplatku za znečisťovanie ovzdušia s termínom splátok a ďalšie podmienky týkajúce sa poplatkovej povinnosti.

Poplatok za znečisťovanie ovzdušia malým zdrojom je príjmom obce a je účelovo viazaný na ochranu životného prostredia v obci.

Výnimka:

1. Prevádzkovatelia malých zdrojov znečisťovania ovzdušia, ktorí používajú na vykurovanie zemný plyn ako palivo, sú od poplatku za znečisťovanie ovzdušia oslobodení.
2. Od poplatku za znečisťovanie ovzdušia sú oslobodené všetky budovy, ktoré sú majetkom obce a sú obcou prevádzkované.

**Článok 5**

**Osobitné ustanovenia**

Každá právnická a fyzická osoba podnikajúca na území obce je povinná nahlásiť obci spôsob vykurovania podnikateľských objektov, v ktorých zabezpečuje svoju činnosť v termíne do 15.02. príslušného roka za predchádzajúci rok.

Poplatková povinnosť vyplývajúca s tohto VZN sa nevzťahuje na prevádzkovateľov, ktorí používajú elektrické vykurovanie objektov – túto skutočnosť sú však povinní písomne oznámiť obci do 15.02. príslušného roka, v ktorom prvýkrát začali podnikateľskú činnosť.

**Článok 6**

**Sankcie**

Pokutu do výšky 663,87 EUR uloží obec za nesplnenie povinnosti uvedených v § 6 ods. 4 zákona o poplatkoch za znečisťovanie ovzdušia, v nadväznosti na článok 4 tohto VZN, a za nesplnenie povinnosti určených v rozhodnutí obce podľa § 6 ods. 6 zákona o poplatkoch za znečisťovanie ovzdušia.

Pokuta môže byť uložená v termíne do jedného roka odo dňa, kedy sa obec o porušení povinnosti dozvedela, najneskôr však do troch rokov od porušenia povinnosti.

**Článok 7**

**Záverečné a prechodné ustanovenia**

Kontrolným orgánom ochrany ovzdušia pre malé zdroje znečisťovania ovzdušia na území obce je starosta obce a ostatní pracovníci obecného úradu, poverení orgánom ovzdušia na kontrolu.

Odvolacím orgánom ochrany ovzdušia pre malé zdroje znečisťovania ovzdušia je Okresný úrad v Levoči, odbor starostlivosti o životné prostredie.

VZN bolo schválené obecným zastupiteľstvom obce Buglovce uznesením č. 2/2017 zo dňa 20.06.2017.

VZN po schválení v obecnom zastupiteľstve bolo zverejnené na vývesnej tabuli obce od 21.06.2017 do 06.07.2017

VZN nadobudlo právoplatnosť dňa **07.07.2017**.

**Vincent Koňak**

**starosta obce**

Príloha:

Tabuľka poplatkov za znečisťovanie ovzdušia malými zdrojmi na území obce Buglovce.

PRÍLOHA č.1

**K VŠEOBECNE ZAVAZNÉMU NARIADENIU OBCE BUGLOVCE**

**č. 1/2017**

**O OCHRANE OVZDUŠIA**

**A POPLATKOCH ZA ZNEČISTENIE OVZDUŠIA**

**Poplatky za znečisťovanie ovzdušia malými zdrojmi**

Technologické celky obsahujúce stacionárne zariadenia na spaľovanie palív so súhrnným tepelným príkonom do 0,3 MW (poplatok za 1 tonu spáleného paliva)

|  |  |
| --- | --- |
| Druh paliva | Ročný paušálny poplatok v € |
| Koks | 5,00 |
| Čierne uhlie | 6,00 |
| Hnedé uhlie | 8,00 |
| Drevo | 4,00 |
| Vykurovací olej | 8,00 |
| Nafta | 5,00 |

Poplatok bude vyrubený samostatným rozhodnutím obce.

Ak prevádzkovateľ – poplatník uvedie spotrebu paliva (dreva) v m3, prípadne v q, správca poplatku – obec v rozhodnutí prepočíta uvedené jednotky na tony takto:

1 m3 = 0,8 tony

1 q = 0,6 tony

VZN bolo schválené obecným zastupiteľstvom obce Buglovce uznesením č. 2/2017 zo dňa 20.06.2017.

VZN po schválení v obecnom zastupiteľstve bolo zverejnené na vývesnej tabuli obce od 21.06.2017 do 06.07.2017

VZN nadobudlo právoplatnosť dňa **07.07.2017**.

**Vincent Koňak**

**starosta obce**